Wolfenstein 3D

***Wolfenstein 3D*** é un videoxogo *shooter* en primeira persoa desenvolvido por id Software e publicado por Apogee Software e FormGen. Publicado orixinalmente o 5 de maio de 1992 para MS-DOS, estivo inspirado polo videoxogo de 1981 *Castle Wolfenstein* de Muse Software. En *Wolfenstein 3D* o xogador toma o papel dun espía alidado William "B.J." Blazkowicz durante a segunda guerra mundial mentres escapa da prisión nazi do Castelo Wolfenstein e leva a cabo unha serie de misións contra os nazis. O xogador debe completar cada un dos niveis do xogo ata atopar un ascensor que o leva ata o seguinte nivel ademais de derrotar a varios xefes finais, loitando contra soldados nazis, cans gardiáns e outros inimigos usando coitelos, pistolas e outras armas de fogo.

*Wolfenstein 3D* foi o segundo título importante de id Software, tras a serie de episodios de *Commander Keen*. A mediados de 1991 o programador John Carmack comezou a experimentar elaborando un motor de xogo rápido en 3D restrinxindo a mecánica de xogo e o punto de vista a un único plano, producindo os prototipos *Hovertank 3D* e *Catacomb 3-D*. Tras unha sesión de deseño na que a compañía decidiu mudar a temática dos seus xogos próximos xogos cara a unha máis violenta, o deseñador e programador John Romero suxeríu facer unha nova versión do *shooter* de 1981 *Castle Wolfenstein* en forma de videoxogo de acción cun ritmo acelerado. Romero traballou no xogo xunto ó tamén deseñador Tom Hall, construíndoo sobre o motor desenvolvido por Carmack. O seu deseño foi un xogo rápido e violento, diferente da maioría de videoxogos para ordenador que existían naquela época. *Wolfenstein 3D* incluíu deseños artísticos de Adrian Carmack e efectos de son e música de Bobby Prince. O xogo publicouse por medio da distribuidora Apogee en dous conxuntos de tres episodios seguindo un modelo shareware, liberando gratuitamente o primeiro episodio para conseguir un maior interese en que a xente mercase o resto do xogo. Posteriormente publicouse un terceiro episodio adicional, *Spear of Destiny*, en formato de título independente por medio da distribuidora FormGen.

*Wolfenstein 3D* foi un éxito comercial e de crítica, obtendo numerosos premios e superando as 200&nbsp;000 copias vendidas a finais do ano 1993. Está considerado coma un dos impulsores da popularidade do xénero de *shooters* en primeira persoa e por establecer o estándar de acción rápida e poderío técnico para moitos xogos posteriores do xénero, ademais de ser unha mosta da viabilidade do modelo de publicación shareware naquel entón. FormGen desenvolveu outros dous episodios adicionais para o xogo, mentres que Apogee publicou un paquete de máis de 800 niveis creados por afeccionados. Id Software nunca retomou a serie, pero si licenciou o motor do xogo para varios outros títulos antes de publicar o código fonte gratuitamente no ano 1995. A propia serie temática de xogos sobre *Wolfenstein* continou con varios títulos novos desenvolvidos por outras compañías dende o ano 2001.

## Véxase tamén
### Bibliografía
* 
* 
* 
* 
### Ligazóns externas
* Código fonte do motor de *Wolfenstein 3D*
* *Wolfenstein 3D* - Bethesda Softworks
* *Wolfenstein 3D* no Internet Archive